b'\n_START_ARTICLE_\nJ.C.W. Hirsch\n_START_PARAGRAPH_\nJohan Christian Waldemar Hirsch (27. januar 1842 i Fredericia \xe2\x80\x93 4. november 1922 i K\xc3\xb8benhavn) var en dansk officer og milit\xc3\xa6rpersonalhistoriker, far til Kay Hirsch._NEWLINE_Han var s\xc3\xb8n af generalmajor Frederik Georg Henrik Hirsch og hustru f\xc3\xb8dt H\xc3\xb8yrup. Hirsch blev sekondl\xc3\xb8jtnant i fodfolket 1864, s\xc3\xa5ret samme \xc3\xa5r 22. februar ved Dybb\xc3\xb8l i den 2. Slesvigske Krig, premierl\xc3\xb8jtnant 1867, kaptajn 1880, overgik til forst\xc3\xa6rkningen 1894, oberstl\xc3\xb8jtnant og chef for K\xc3\xb8benhavns V\xc3\xa6bnings 1. bataljon samme \xc3\xa5r, afsked 1907, assistent, senere underarkivar i Rigsarkivet til 1917._NEWLINE_Hirsch har i forskellige milit\xc3\xa6rhistoriske tidsskriftsbidrag forfattet en meget benyttet utrykt biografisk fortegnelse over danske og norske officerer 1648-1814 (12 foliobind), hvilket v\xc3\xa6rdifulde v\xc3\xa6rk er erhvervet af Det Kongelige Bibliotek. Hirsch skrev nogle milit\xc3\xa6re biografier til 1. udgave af Dansk Biografisk Leksikon._NEWLINE_Han blev Ridder af Dannebrog 15. februar 1887 og Dannebrogsmand 20. august 1902, bar Erindringsmedaljen for Krigen 1864 og var ridder af Jernkroneordenen og kommand\xc3\xb8r af b\xc3\xa5de Vasaordenen og Sankt Olavs Orden._NEWLINE_Hirsch blev gift 14. august 1870 i Garnisons Kirke med Emilie Deuntzer (25. marts 1847 i K\xc3\xb8benhavn - 14. juni 1931 sammesteds), datter af murermester Johan Jacob Deuntzer og hustru f\xc3\xb8dt Kornbech og s\xc3\xb8ster til Johan Henrik Deuntzer._NEWLINE_Han er begravet p\xc3\xa5 Solbjerg Parkkirkeg\xc3\xa5rd._NEWLINE_Der findes fotografier af Hirsch af Emil Rye og Marius Christensen (Det Kongelige Bibliotek).'